## Uredba o unutarnjem ustrojstvu Ministarstva hrvatskih branitelja iz Domovinskog rata

### NN 12/1999 (4.2.1999.), Uredba o unutarnjem ustrojstvu Ministarstva hrvatskih branitelja iz Domovinskog rata

# **VLADA REPUBLIKE HRVATSKE**

Na temelju članka 60. stavka 1. i 2. Zakona o sustavu državne uprave
("Narodne novine", broj 75/93.) i Uredbe o načelima za unutarnje ustrojstvo
i o radnom vremenu tijela državne uprave ("Narodne novine", broj 37/94),
Vlada Republike Hrvatske je na sjednici održanoj dana 28. siječnja 1999.
godine, donijela

## **UREDBU**

### **O UNUTARNJEM USTROJSTVU MINISTARSTVA HRVATSKIH BRANITELJA IZ DOMOVINSKOG RATA**

I. OPĆE ODREDBE

Članak 1.

Ovom Uredbom utvrđuje se unutarnji ustroj Ministarstva hrvatskih branitelja
iz Domovinskog rata (u daljnjem tekstu: Ministarstvo), nazivi upravnih
organizacija i drugih ustrojstvenih jedinica, njihov djelokrug i način
upravljanja, te okvirni broj službenika i namještenika Ministarstva, u
onim pitanjima koja nisu uređena posebnim propisima.

Članak 2.

Unutarnji ustroj i upravljanje ustrojstvenim jedinicama Ministarstva,
te okviran broj državnih službenika i namještenika uređuju se na način
da Ministarstvo može racionalno, stručno i djelotvorno obavljati poslove
iz svog djelokruga.

II. UNUTARNJE USTROJSTVO

Članak 3.

Za obavljanje upravnih i stručnih poslova iz djelokruga Ministarstva
ustrojavaju se sljedeće unutarnje ustrojstvene jedinice:

1. Kabinet ministra

2. Ured tajnika Ministarstva,

3. Uprava za HRVI iz Domovinskog rata i mirnodopske vojne invalide,

4. Uprava za skrb o obiteljima poginuloga, umrloga, zatočenoga ili nestaloga
hrvatskoga branitelja,

5. Uprava za pravne poslove,

6. Uprava za razvojačene hrvatske branitelje i civilne žrtve iz Domovinskog
rata,

7. Uprava za financijske poslove,

8. Uprava za stambene poslove.

Za obavljanje stručnih i administrativnih poslova za potrebe ministra
ustrojava se Kabinet ministra.

III. DJELOKRUG UNUTARNJIH USTROJSTVENIH JEDINICA

*1. Kabinet ministra*

Članak 4.

Kabinet ministra obavlja administrativne i stručne poslove za ministra
i njegova zamjenika, protokolarne poslove, poslove iz područja odnosa sa
sredstvima javnog priopćavanja, poslove u svezi s kontaktima i komunikacijom
sa Hrvatskim državnim Saborom Republike Hrvatske, Vladom Republike Hrvatske
i drugim tijelima državne uprave, pribavlja dokumentaciju i materijale
od uprava i drugih unutarnjih ustrojstvenih jedinica Ministarstva za potrebe
ministra i njegova zamjenika, zaprima i rješava poštu upućenu ministru
i njegovu zamjeniku, vodi evidenciju povjerljive pošte i pohranjuje ju,
te obavlja druge stručne i administrativne poslove iz programa rada ministra
i njegova zamjenika.

*2. Ured tajnika ministarstva*

Članak 5.

Ured tajnika Ministarstva usklađuje rad unutarnjih ustrojstvenih jedinica
Ministarstva i pomoćnika ministra te područnih jedinica Ministarstva -
odjela hrvatskih branitelja i članova njihovih obitelji u sklopu Ministarstva,
izrađuje prijedlog plana rada Ministarstva na temelju nacrta planova rada
uprava i drugih ustrojstvenih jedinica Ministarstva, usklađuje poslove
na ostvarivanju plana rada, usklađuje rad u normativnoj djelatnosti te
u izradi nacrta prijedloga zakona i drugih propisa iz djelokruga Ministarstva,
skrbi o stanju kadrova u Ministarstvu, predlaže planove stručnog usavršavanja
i osposobljavanja državnih službenika i namještenika, izrađuje izvješća
o ostvarivanju plana rada Ministarstva te obavlja druge poslove u svezi
s radom i ustrojstvom Ministarstva, vodi opće, kadrovske, tehničke i pomoćno-tehničke
poslove, nadzire i usklađuje provedbu obrambenih i sigurnosnih mjera, nabavlja
stvari i opremu za potrebe ustrojstvenih jedinica Ministarstva te obavlja
druge poslove koje odredi ministar.

Za obavljanje poslova iz djelokruga Ureda tajnika Ministarstva ustrojavaju
se:

- Odjel za kadrovske i opće poslove,

- Odjel za informatizaciju,

- Odjel za koordinaciju rada s udrugama i

- Odjel za akvizicije.

Članak 6.

1. ODJEL ZA KADROVSKE I OPĆE POSLOVE

Odjel za kadrovske i opće poslove obavlja poslove u svezi sa zapošljavanjem
državnih službenika i namještenika u Ministarstvu, vodi propisane evidencije
i osobne očevidnike, obavlja administrativne i druge poslove u svezi s
prijamom, rasporedom i otpustom državnih službenika i namještenika, obavlja
poslove u svezi s održavanjem opreme, objekata i sredstava, organizira
prijevoz dužnosnika i službenika Ministarstva, obavlja prijepis i umnožavanje,
vodi poslove pisarnice i pismohrane, te obavlja druge opće, tehničke i
pomoćno-tehničke poslove.

Članak 7.

2. ODJEL ZA INFORMATIZACIJU

Odjel za informatizaciju skuplja i obrađuje podatke o razvojačenim hrvatskim
braniteljima, HRVI iz Domovinskog rata, obiteljima poginuloga, umrloga,
zatočenoga ili nestaloga hrvatskog branitelja, mirnodopskim vojnim invalidima
i civilnim žrtvama iz Domovinskog rata.

Odjel surađuje s ustrojstvenim jedinicama Ministarstva i drugim državnim
tijelima, planira, projektira, usklađuje i organizira izradu informacijskih
sustava i razvitak komunikacijske mreže, izrađuje registar i šifrarnik
te vodi evidenciju podataka iz djelokruga Ministarstva.

Članak 8.

3. ODJEL ZA KOORDINACIJU RADA S
UDRUGAMA

Odjel za koordinaciju rada s udrugama poduzima mjere i radnje za suradnju
sa svim udrugama hrvatskih branitelja iz Domovinskog rata, HRVI iz Domovinskog
rata i članova obitelji poginulog, umrlog, zatočenog ili nestalog hrvatskog
branitelja koje su u djelokrugu Ministarstva, usklađuje rad s udrugama,
pomaže udrugama u provedbi njihovih zadaća iz djelokruga Ministarstva,
te obavlja i druge poslove koordinacije rada s udrugama.

Članak 9.

4. ODJEL ZA AKVIZICIJE

Odjel za akvizicije obavlja stručne poslove u svezi s nabavkom stvari
i opreme za potrebe Ministarstva, skrbi o njihovu održavanju i o održavanju
objekata i prostorija Ministarstva te obavlja druge poslove akvizicijske
naravi za potrebe Ministarstva.

*3. Uprava za HRVI iz Domovinskog rata i mirnodopske vojne
invalide*

Članak 10.

Uprava za HRVI iz Domovinskog rata i mirnodopske vojne invalide obavlja
stručne poslove u svezi s pravnim položajem i rješavanjem statusnih i drugih
pitanja HRVI iz Domovinskog rata i mirnodopskih vojnih invalida, skrbi
o HRVI iz Domovinskog rata, prati stanje i pravni položaj HRVI iz Domovinskog
rata te rješava njihov status, predlaže mjere za poboljšanje njihova statusa
i ostvarivanje Zakonom zajamčenih prava, radi ostvarivanja prava s osnova
oštećenja organizma donosi nalaz i mišljenje o oštećenju organizma u II.
stupnju, provodi stručne poslove profesionalne rehabilitacije HRVI iz Domovinskog
rata radi njihova stručnog osposobljavanja za rad i život u civilnim strukturama
društva.

Za obavljanje poslova iz djelokruga Uprave za HRVI iz Domovinskog rata
i mirnodopske vojne invalide ustrojavaju se:

- Odjel za skrb o HRVI iz Domovinskog rata,

- Drugostupanjska liječnička povjerenstva,

- Centar za profesionalnu rehabilitaciju HRVI,

- Odjel za mirnodopske vojne invalide.

Članak 11.

1. ODJEL ZA SKRB O HRVI IZ DOMOVINSKOG RATA

Odjel za skrb o HRVI iz Domovinskog rata obavlja stručne poslove u svezi
s pravnim položajem i rješavanjem statusnih i drugih pitanja HRVI iz Domovinskog
rata, prati stanje i pravni položaj HRVI te rješava njihov status, predlaže
mjere za poboljšanje njihova statusa i ostvarivanje Zakonom zajamčenih
prava HRVI iz Domovinskog rata, te obavlja i druge stručne poslove iz ovoga
područja.

Članak 12.

2. DRUGOSTUPANJSKA LIJEČNIČKA POVJERENSTVA

Drugostupanjska liječnička povjerenstva po službenoj dužnosti donose
nalaz i mišljenje o oštećenju organizma u II. stupnju radi ostvarivanja
prava s osnova oštećenja organizma na temelju članka 5. podstavka 1. Zakona
o pravima hrvatskih branitelja iz Domovinskog rata i članova njihovih obitelji,
obavljaju stručne poslove u postupku revizije ocjene invalidnosti te usklađuju
rad prvostupanjskih liječničkih povjerenstava, sudjeluju u izradi odgovora
na tužbe Upravnom sudu Republike Hrvatske te u II. stupnju donose nalaz
i mišljenje o oštećenju organizma za mirnodopske vojne invalide.

Članak 13.

3. CENTAR ZA PROFESIONALNU REHABILITACIJU HRVI

Centar za profesionalnu rehabilitaciju HRVI organizira sve oblike i
vrste profesionalne rehabilitacije HRVI iz Domovinskog rata u sklopu nacionalnoga
programa provedbe profesionalne rehabilitacije HRVI iz Domovinskog rata
iz djelokruga Ministarstva.

Članak 14.

4. ODJEL ZA MIRNODOPSKE VOJNE INVALIDE

Odjel za mirnodopske vojne invalide obavlja stručne poslove u svezi
s pravnim položajem i rješavanjem statusnih i drugih pitanja mirnodopskih
vojnih invalida i članova njihovih obitelji, poduzima mjere za provedbu
zakonskih propisa iz područja skrbi o mirnodopskim vojnim invalidima, te
obavlja i druge stručne poslove iz ovoga područja.

*4. Uprava za skrb o obiteljima poginuloga, umrloga, zatočenoga
ili nestaloga hrvatskog branitelja*

Članak 15.

Uprava za skrb o obiteljima poginuloga, umrloga, zatočenoga ili nestaloga
hrvatskog branitelja obavlja stručne poslove u svezi s pravnim položajem
i rješavanjem statusnih i drugih pitanja obitelji poginuloga, umrloga,
zatočenoga ili nestaloga hrvatskog branitelja, skrbi o obiteljima poginuloga,
umrloga, zatočenoga ili nestaloga hrvatskog branitelja, te pitanjima identifikacije
i ekshumacije poginulih hrvatskih branitelja, prati njihovo stanje i pravni
položaj te predlaže mjere za rješavanje njihova statusa i ostvarivanje
Zakonom zajamčenih prava.

Uprava obavlja i poslove bivše Komisije za zatočene i nestale hrvatske
branitelje Vlade Republike Hrvatske u svezi s pronalaženjem, identifikacijom
i ekshumacijom poginulih hrvatskih branitelja.

Za obavljanje poslova iz djelokruga Uprave za skrb o obiteljima poginuloga,
umrloga, zatočenoga ili nestaloga hrvatskog branitelja i stambene poslove
ustrojavaju se:

- Odjel za skrb o obiteljima poginuloga, umrloga, zatočenoga ili nestaloga
hrvatskog branitelja,

- Odjel za skrb o djeci i

- Odjel za ekshumaciju i pogrebnu skrb.

Članak 16.

1. ODJEL ZA SKRB O OBITELJIMA POGINULOGA, UMRLOGA, ZATOČENOGA
ILI NESTALOGA HRVATSKOG BRANITELJA

Odjel za skrb o obiteljima poginuloga, umrloga, zatočenoga ili nestaloga
hrvatskog branitelja obavlja stručne poslove u svezi s pravnim položajem,
rješavanjem statusnih i drugih pitanja obitelji poginuloga, umrloga, zatočenoga
ili nestaloga hrvatskog branitelja, prati njihovo stanje i pravni položaj,
predlaže mjere za poboljšanje njihova statusa i ostvarivanje Zakonom zajamčenih
prava, te obavlja i druge stručne poslove iz ovoga područja.

U sklopu Odjela ustrojava se Odsjek za zatočene i nestale hrvatske branitelje.

Odsjek za zatočene i nestale vodi bazu podataka i cjelovitu evidenciju
svih zatočenih ili nestalih hrvatskih branitelja i civilnih žrtava Domovinskog
rata, vodi, organizira i usklađuje sve poslove vezane uz traženje zatočenih
ili nestalih hrvatskih branitelja i civilnih osoba koje su bile zatočenici
u neprijateljskim logorima tijekom Domovinskog rata, organizira ekshumacije
iz masovnih grobnica i identifikacije, te ostvaruje kontakte s obiteljima
zatočenih i nestalih, kao i kontakte s međunarodnim organizacijama i udrugama
građana koje okupljaju obitelji zatočenih i nestalih hrvatskih branitelja
i civilnih žrtava Domovinskog rata.

Odjel obavlja upravne i stručne poslove vezane uz rad Komisije Vlade
Republike Hrvatske za zatočene i nestale, te izdaje potvrde o činjenicama
o kojima vodi evidenciju.

Članak 17.

2. ODJEL ZA SKRB O DJECI

Odjel za skrb o djeci obavlja stručne poslove u svezi s pravnim položajem,
rješavanjem statusnih i drugih pitanja djece poginuloga, umrloga, zatočenoga
ili nestaloga hrvatskog branitelja, hrvatskih ratnih vojnih invalida iz
Domovinskog rata i razvojačenih hrvatskih branitelja, prati njihovo stanje
i pravni položaj te poduzima i druge sustavne i učinkovite mjere za poboljšanje
njihova statusa i ostvarivanje Zakonom zajamčenih prava.

Članak 18.

3. ODJEL ZA EKSHUMACIJU I POGREBNU SKRB

Odjel za ekshumaciju i pogrebnu skrb obavlja stručne poslove u svezi
s identifikacijom i ekshumacijom poginulih i umrlih hrvatskih branitelja
te provodi cjelovitu pogrebnu skrb o poginulim i umrlim hrvatskim braniteljima
iz Domovinskog rata.

*5. Uprava za pravne poslove*

Članak 19.

Uprava za pravne poslove obavlja upravne i stručne poslove u svezi s
izradom zakonskih i drugih propisa iz djelokruga Ministarstva, daje pravna
mišljenja na nacrte propisa iz djelokruga Ministarstva i njihovu provedbu,
prati i nadzire stanje u primjeni i provedbi propisa, rješava upravne stvari
u drugostupanjskome upravnom postupku, obavlja druge pravne poslove, te
obavlja upravne i druge stručne poslove u svezi s dodjelom čina posmrtno
i dodjelom čina i promaknućem u činove oružanih snaga Republike Hrvatske
poginulih, umrlih i zatočenih hrvatskih branitelja odnosno HRVI iz Domovinskog
rata, sukladno posebnim propisima.

Uprava za pravne poslove surađuje s RF MIORH-om u svezi s ostvarivanjem
prava na invalidske i obiteljske mirovine sukladno Zakonu.

U sklopu Uprave za pravne poslove ustrojavaju se:

- Odjel za izradu propisa,

- Odjel za nadzor i pravnu pomoć,

- Odjel za upravni postupak, i

- Odjel za činove, mirovine i odličja.

Članak 20.

1. ODJEL ZA IZRADU PROPISA

Odjel za izradu propisa obavlja upravne i stručne poslove u svezi s
izradom prijedloga propisa iz djelokruga Ministarstva iz mjerodavnosti
Sabora Republike Hrvatske, Vlade Republike Hrvatske i ministra, daje pravna
mišljenja i naputke za primjenu i provedbu propisa iz djelokruga Ministarstva,
daje mišljenja na nacrte propisa iz drugih područja te obavlja i druge
pravne poslove.

Članak 21.

2. ODJEL ZA NADZOR I PRAVNU POMOĆ

Odjel za nadzor i pravnu pomoć obavlja upravne i stručne poslove u svezi
s upravnim nadzorom u primjeni i provedbi propisa iz djelokruga Ministarstva,
prati i nadzire stanje u ovome području, rješava pritužbe, predstavke i
zamolbe pravnih i fizičkih osoba iz djelokruga Ministarstva te obavlja
i druge pravne poslove.

Članak 22.

3. ODJEL ZA UPRAVNI POSTUPAK

Odjel za upravni postupak izrađuje nacrte rješenja u drugostupanjskome
upravnom postupku iz djelokruga Ministarstva, nadzire rješavanje upravnih
stvari u prvostupanjskome upravnom postupku u područnim jedinicama Ministarstva,
priprema prijedloge odgovora na tužbe u upravnom sporu pred Upravnim sudom
Hrvatske te obavlja i druge pravne poslove.

Članak 23.

4. ODJEL ZA ČINOVE, MIROVINE I ODLIČJA

Odjel za činove, mirovine i odličja obavlja poslove u svezi s dodjelom
čina posmrtno i promaknućem, odnosno dodjelom i promaknućem u činove oružanih
snaga Republike Hrvatske poginulih, umrlih, zatočenih ili nestalih hrvatskih
branitelja i HRVI iz Domovinskog rata, u skladu s posebnim propisima, surađuje
s R MIORH-a u svezi s ostvarivanjem prava na invalidske i obiteljske mirovine
HRVI iz Domovinskog rata i obitelji poginuloga, umrloga, zatočenoga ili
nestaloga hrvatskog branitelja, te obavlja poslove u svezi s dodjelom odlikovanja
i priznanja Republike Hrvatske stradalnicima iz Domovinskog rata, u skladu
s posebnim zakonom.

*6. Uprava za razvojačene hrvatske branitelje i civilne žrtve
iz domovinskog rata*

Članak 24.

Uprava za razvojačene hrvatske branitelje i civilne žrtve Domovinskog
rata obavlja stručne poslove u svezi s pravnim položajem i rješavanjem
statusnih pitanja razvojačenih hrvatskih branitelja iz Domovinskog rata,
obitelji poginulih, zatočenih i nestalih civilnih žrtava iz Domovinskog
rata, prati i nadzire stanje u području rješavanja njihovih zakonskih prava,
surađuje s Hrvatskom bankom za obnovu i razvitak u poticanju programa samozapošljavanja
razvojačenih hrvatskih branitelja, prati i usklađuje rad u svezi sa zapošljavanjem
razvojačenih hrvatskih branitelja, usklađuje i usmjerava rad centara za
profesionalnu rehabilitaciju razvojačenih hrvatskih branitelja te obavlja
i druge poslove iz područja skrbi o razvojačenim hrvatskim braniteljima
i civilnim žrtvama iz Domovinskog rata.

U sklopu Uprave za razvojačene hrvatske branitelje i civilne žrtve iz
Domovinskog rata ustrojavaju se:

- Odjel za skrb o civilnim žrtvama iz Domovinskog rata,

- Odjel za razvojačene hrvatske branitelje i

- Odjel za psihosocijalnu pomoć i rehabilitaciju.

Članak 25.

1. ODJEL ZA SKRB O CIVILNIM ŽRTVAMA IZ DOMOVINSKOG RATA

Odjel za skrb o civilnim žrtvama iz Domovinskog rata obavlja stručne
poslove u svezi s pravnim položajem, rješavanjem statusnih i drugih pitanja
obitelji poginulih, umrlih, zatočenih ili nestalih civila u Domovinskom
ratu i civilnih invalida iz Domovinskog rata, prati stanje u ovome području
i poduzima potrebne mjere za ostvarivanje Zakonom zajamčenih prava ovih
stradalnika, te obavlja i druge poslove iz ovoga područja.

Članak 26.

2. ODJEL ZA RAZVOJAČENE HRVATSKE
BRANITELJE

Odjel za razvojačene hrvatske branitelje obavlja upravne i stručne poslove
koji se odnose na skrb o razvojačenim hrvatskim braniteljima i stvaranje
uvjeta za njihovo uključivanje u društveni i gospodarski život u Republici
Hrvatskoj, ostvaruje kontinuiranu informiranost i suradnju s Ministarstvom
obrane Republike Hrvatske u području pravne zaštite i skrbi o razvojačenim
hrvatskim braniteljima, surađuje sa Zavodom za zapošljavanje glede zapošljavanja
i školovanja razvojačenih hrvatskih branitelja, te usko surađuje sa svim
udrugama branitelja, dragovoljaca i veterana iz Domovinskog rata glede
poboljšanja skrbi o razvojačenim hrvatskim braniteljima, te obavlja sve
ostale poslove po odluci ministra i pomoćnika ministra.

Odjel obavlja stručne poslove vezane za izradu i provođenje zakona i
drugih propisa vezanih za poboljšanje skrbi o razvojačenim hrvatskim braniteljima,
te pruža pravnu pomoć razvojačenim hrvatskim braniteljima i njihovim obiteljima
glede ostvarivanja njihovih prava.

Članak 27.

3. ODJEL ZA PSIHOSOCIJALNU POMOĆ
I REHABILITACIJU

Odjel za psihosocijalnu pomoć i rehabilitaciju provodi nacionalni program
psihosocijalne pomoći i rehabilitacije hrvatskih branitelja i članova njihovih
obitelji u svim dijelovima i njihovo uključivanje u redoviti život, osmišljava,
prati i nadzire provedbu programa psihosocijalne pomoći i rehabilitacije,
nadzire provedbu psihosocijalne pomoći i rehabilitacije te obavlja i druge
poslove iz ovoga područja.

Odjel za psihosocijalnu pomoć razvojačenim hrvatskim braniteljima i
civilnim žrtvama iz Domovinskog rata putem svojih županijskih i gradskih
središta ostvaruje psihosocijalne programe, te skrbi o svekolikoj pomoći
razvojačenim hrvatskim braniteljima i civilnim žrtvama iz Domovinskog rata
i njihovim obiteljima.

Odjel obavlja i stručne poslove i poduzima mjere za poticanje cjelovite
zdravstvene socijalne i psihosocijalne skrbi o razvojačenim hrvatskim braniteljima
i civilnim žrtvama rata te članovima njihovih obitelji.

Odjel usklađuje rad stručnih psihosocijalnih timova u županijama i gradovima,
brine o njihovoj opremljenosti, edukaciji, stručno-istraživačkom radu i
stalnoj evaluaciji programa.

Odjel skrbi o tome da se program odvija po najvišim svjetskim profesionalnim
standardima u cilju unapređenja rada psihosocijalnih timova na terenu i
najveće moguće skrbi o razvojačenim hrvatskim braniteljima i civilnim žrtvama
iz Domovinskog rata i njihovim obiteljima.

*7. Uprava za financijske poslove*

Članak 28.

Uprava za financijske poslove obavlja sve financijske poslove iz djelokruga
Ministarstva, izrađuje prijedlog proračuna i financijskog plana Ministarstva,
isplaćuje naknade za trajna i jednokratna prava u djelokrugu Ministarstva.

Za obavljanje poslova iz djelokruga Uprave za financijske poslove ustrojavaju
se:

- Odjel za proračun,

- Odjel za financijske poslove.

Članak 29.

1. ODJEL ZA PRORAČUN

Odjel za proračun obavlja stručne poslove u izradi prijedloga proračuna
i financijskog plana radi osiguranja sredstava za rad Ministarstva, nadzire
namjensko trošenje sredstava, pribavlja i izrađuje izvješća o financijskom
poslovanju, obavlja poslove plana i analitike te druge poslove iz ovoga
područja.

Članak 30.

2. ODJEL ZA FINANCIJSKE POSLOVE

Odjel za financijske poslove organizira i vodi financijsko i računovodstveno
poslovanje Ministarstva, isplaćuje korisnicima naknade na temelju trajnih
i jednokratnih prava, obavlja računovodstvene i knjigovodstvene poslove
Ministarstva te druge poslove iz ovoga područja.

*8. Uprava za stambene poslove*

Članak 31.

Uprava za stambene poslove obavlja upravne i druge stručne poslove stambenog
zbrinjavanja obitelji poginuloga, umrloga, zatočenoga ili nestaloga hrvatskog
branitelja i HRVI iz Domovinskog rata, i to izrada Liste reda prvenstva
za dodjelu stanova i stambenih kredita, šifriranje, najam i otkup dodijeljenih
stanova, unos i evidenciju baze podataka, praćenje otplate i najma, kao
i samo gospodarenje Stambenim fondom za stradalnike Domovinskog rata, te
u svezi s tim surađuje s Ministarstvom razvitka i obnove, usklađuje provedbu
njihovog stambenog zbrinjavanja, prati stanje u tom području, donosi i
poduzima učinkovite mjere za stambeno zbrinjavanje.

Za obavljanje poslova iz djelokruga Uprave za stambene poslove, ustrojavaju
se:

- Odjel za dodjelu stanova,

- Odjel za dodjelu stambenih kredita,

- Odjel gospodarenja.

Članak 32.

1. ODJEL ZA DODJELU STANOVA

Odjel za dodjelu stanova obavlja stručne poslove izrade Liste reda prvenstva,
evidenciju, šifriranje i dodjelu stanova stradalnicima Domovinskog rata.

Odjel u svom sastavu ima dva odsjeka:

- Odsjek za evidenciju i šifriranje,

- Odsjek za dodjelu stanova.

Članak 33.

2. ODJEL ZA DODJELU STAMBENIH KREDITA

Odjel za dodjelu stambenih kredita obavlja stručne poslove izrade Liste
reda prvenstva za stradalnike i to: dodjela kredita za kupnju stana ili
kuće, izgradnju, poboljšanje uvjeta života, za razliku kvadrata, te dogradnju,
kao i izračun iznosa dodijeljenog kredita.

Odjel za kredite ima u svom sastavu dva Odsjeka:

- Odsjek za dodjelu kredita,

- Odsjek za izračun.

Članak 34.

3. ODJEL GOSPODARENJA

Odjel za otkup stanova obavlja poslove gospodarenja i najma dodijeljenih
stanova kao i samog otkupa i izračuna cijene stana.

Odjel za otkup stanova ima u svom sastavu tri odsjeka i to:

- Odsjek za gospodarenje i najam,

- Odsjek za pravne poslove,

- Odsjek za izračun cijene stana.

IV. UNUTARNJE USTROJSTVENE JEDINICE IZVAN SJEDIŠTA MINISTARSTVA

Članak 35.

Za obavljanje upravnih i stručnih poslova iz djelokruga Ministarstva
izvan sjedišta Ministarstva ustrojavaju se odjeli hrvatskih branitelja
i članova njihovih obitelji u županijama i Gradu Zagrebu.

Odjeli hrvatskih branitelja i članova njihovih obitelji u županijama
i Gradu Zagrebu obavljaju poslove u svezi s pravnim položajem, rješavanjem
statusnih i drugih pitanja HRVI iz Domovinskog rata, obitelji poginuloga,
umrloga, zatočenoga ili nestaloga hrvatskog branitelja, razvojačenih hrvatskih
branitelja, mirnodopskih vojnih invalida i civilnih žrtava iz Domovinskog
rata, rješavaju o pravima ovih skupina u prvostupanjskome upravnom postupku,
nadziru stanje na području svoga djelovanja iz djelokruga Ministarstva.

U sklopu odjela hrvatskih branitelja i članova njihovih obitelji u županijama
odnosno Gradu Zagrebu ustrojavaju se područne jedinice.

Pri odjelima hrvatskih branitelja i članova njihovih obitelji djeluju
prvostupanjska liječnička povjerenstva, čiji broj utvrđuje ministar.

Članak 36.

Područne jedinice odjela hrvatskih branitelja i članova njihovih obitelji
u županijama i Gradu Zagrebu rješavaju u prvostupanjskome upravnom postupku
o pravima i obvezama iz djelokruga Ministarstva, te obavljaju ostale poslove
skrbi.

Članak 37.

U sklopu Ministarstva ustrojavaju se odjeli hrvatskih branitelja i članova
njihovih obitelji u županijama i Gradu Zagrebu kao područne jedinice Ministarstva
i to:

1. Odjel hrvatskih branitelja i članova njihovih obitelji sa sjedištem
u Bjelovaru sa područnim jedinica u Bjelovaru, Daruvaru, Grubišnom Polju
i Čazmi;

2. Odjel hrvatskih branitelja i članova njihovih obitelji sa sjedištem
u Čakovcu s područnom jedinicom u Čakovcu;

3. Odjel hrvatskih branitelja i članova njihovih obitelji sa sjedištem
u Dubrovniku s područnim jedinicama u Dubrovniku, Pločama, Korčuli - Lastovu
i Metkoviću;

4. Odjel hrvatskih branitelja i članova njihovih obitelji sa sjedištem
u Gospiću s područnim jedinicama u Gospiću, Otočcu, Senju i Pagu;

5. Odjel hrvatskih branitelja i članova njihovih obitelji sa sjedištem
u Karlovcu s područnim jedinicama u Karlovcu - Ozlju, Dugoj Resi, Ogulinu
i Slunju;

6. Odjel hrvatskih branitelja i članova njihovih obitelji sa sjedištem
u Koprivnici s područnim jedinicama u Koprivnici, Đurđevcu i Križevcima;

7. Odjel hrvatskih branitelja i članova njihovih obitelji sa sjedištem
u Krapini s područnim jedinicama u Krapini (Klanjec, Pregrada, Zlatar)
i Zaboku (Donja Stubica);

8. Odjel hrvatskih branitelja i članova njihovih obitelji sa sjedištem
u Osijeku s područnim jedinicama u Osijeku, Đakovu, Belom Manastiru, Valpovu
i Donjem Miholjcu;

9. Odjel hrvatskih branitelja i članova njihovih obitelji sa sjedištem
u Pazinu s područnim jedinicama u Rovinju, Puli, Poreču, Pazinu (Labin
i Buzet) i Umagu;

10. Odjel hrvatskih branitelja i članova njihovih obitelji sa sjedištem
u Požegi s područnim jedinicama u Požegi, Našicama i Pakracu;

11. Odjel hrvatskih branitelja i članova njihovih obitelji sa sjedištem
u Rijeci s područnim jedinicama u Rijeci, Opatiji, Delnicama (Čabar i Vrbovsko),
Crikvenici, Cres - Lošinj i Rabu (Krk);

12. Odjel hrvatskih branitelja i članova njihovih obitelji sa sjedištem
u Sisku s područnim jedinicama u Sisku, Petrinji, Novskoj, Glini, Kutini,
Ivanić Gradu, Gvozdu i Hrvatskoj Kostajnici (Dvor);

13. Odjel hrvatskih branitelja i članova njihovih obitelji sa sjedištem
u Slavonskom Brodu s područnim jedinicama u Slavonskom Brodu i Novoj Gradišci;

14. Odjel hrvatskih branitelja i članova njihovih obitelji sa sjedištem
u Splitu s područnim jedinicama u Splitu, Sinju, Imotskom, Solinu, Kaštelima,
Makarskoj, Omišu, Vrgorcu, Trogiru i Visu (Brač);

15. Odjel hrvatskih branitelja i članova njihovih obitelji sa sjedištem
u Šibeniku s područnim jedinicama u Šibeniku i Drnišu;

16. Odjel hrvatskih branitelja i članova njihovih obitelji sa sjedištem
u Varaždinu s područnim jedinicama u Varaždinu, Ivancu, Ludbregu i Novom
Marofu;

17. Odjel hrvatskih branitelja i članova njihovih obitelji sa sjedištem
u Virovitici s područnim jedinicama u Virovitici, Slatini i Orahovici;

18. Odjel hrvatskih branitelja i članova njihovih obitelji sa sjedištem
u Vukovaru s područnim jedinicama u Vukovaru, Vinkovcima i Županji;

19. Odjel hrvatskih branitelja i članova njihovih obitelji sa sjedištem
u Zadru s područnim jedinicama u Zadru, Benkovcu, Biogradu na Moru, Korenici,
Obrovcu i Kninu;

20. Odjel hrvatskih branitelja i članova njihovih obitelji sa sjedištem
u Gradu Zagrebu s područnim jedinicama u Novom Zagrebu, Centru, Trešnjevci,
Dubravi, Velikoj Gorici, Peščenici, Susedgradu, Trnju, Maksimiru, Črnomercu,
Samoboru, Sesvetama, Medveščaku, Zaprešiću, Dugom Selu, Jastrebarskom i
Vrbovcu (Sveti Ivan Zelina).

V. UPRAVLJANJE UNUTARNJIM USTROJSTVENIM JEDINICAMA MINISTARSTVA

Članak 38.

Radom Ministarstva upravlja ministar.

Upravama u Ministarstvu upravljaju pomoćnici ministra.

Radom odjela upravljaju načelnici odjela.

Radom odjela hrvatskih branitelja i članova njihovih obitelji kao područnim
jedinicama Ministarstva upravlja pročelnik koji ima položaj načelnika odjela.

Radom Kabineta ministra upravlja tajnik kabineta.

Radom Ureda tajnika Ministarstva upravlja tajnik Ministarstva.

Radom odsjeka upravlja donačelnik.

Članak 39.

Zamjenik ministra odgovoran je za svoj rad ministru i Vladi Republike
Hrvatske.

Pomoćnici ministra odgovorni su za svoj rad ministru i Vladi Republike
Hrvatske.

Načelnici odjela odgovorni su za svoj rad pomoćniku ministra i ministru.

Donačelnik odsjeka i voditelj područne jedinice odgovoran je za svoj
rad načelniku odjela u čijem je sastavu odsjek i pomoćniku ministra.

Ovlasti i odgovornosti državnih službenika iz stavaka 2., 3. i 4. ovoga
članka te ostalih službenika i namještenika pobliže će se utvrditi Pravilnikom
o unutarnjem redu Ministarstva u skladu s Uredbom o načelima za unutarnje
ustrojstvo i o radnom vremenu tijela državne uprave.

Članak 40.

Savjetodavno tijelo ministra je Kolegij ministra.

Stalni članovi Kolegija ministra su: zamjenik ministra, tajnik Ministarstva
i pomoćnici ministra.

Ostali službenici Ministarstva pozivaju se na sjednice Kolegija ministra
po potrebi.

VI. SLUŽBENICI I NAMJEŠTENICI MINISTARSTVA

Članak 41.

Poslove i zadaće iz djelokruga Ministarstva, ovisno o vrsti, složenosti,
stručnoj spremi i drugim uvjetima, obavljaju službenici i namještenici
raspoređeni u službenička zvanja i položaje te namještenička radna mjesta.

Okviran broj državnih službenika i namještenika potrebnih za obavljanje
poslova iz mjerodavnosti Ministarstva prikazan je u tablici koja je sastavni
dio ove Uredbe, ali se neće objaviti u "Narodnim novinama".

Djelatne vojne osobe na radu u Ministarstvu ostvaruju prava i obveze
u skladu sa Zakonom o službi u oružanim snagama Republike Hrvatske.

VII. SURADNJA S DRUGIM TIJELIMA DRŽAVNE UPRAVE I PRAVNIM OSOBAMA
KOJE IMAJU JAVNE OVLASTI

Članak 42.

Ministarstvo surađuje s drugim tijelima državne uprave i pravnim osobama
koje imaju javne ovlasti u svezi s ostvarivanjem stručnih i upravnih poslova
iz djelokruga Ministarstva.

Ministarstvo potiče i promiče rad udruga osnovanih u djelokrugu svoga
rada.

Ministarstvo surađuje i sa stručnim, znanstvenim i drugim ustanovama
i institucijama radi rješavanja pojedinih stručnih i upravnih pitanja iz
djelokruga Ministarstva.

Članak 43.

Radi rasprave o pojedinim pitanjima iz djelokruga Ministarstva, utvrđivanja
nacrta propisa, davanja stručnih mišljenja i prijedloga o važnim pitanjima
iz djelokruga Ministarstva, ministar osniva stručne savjete odnosno radne
skupine.

Aktom o osnivanju utvrđuje se djelokrug i način rada stručnog savjeta
odnosno radne skupine.

VIII. PRIJELAZNE I ZAVRŠNE ODREDBE

Članak 44.

Pitanja važna za rad Ministarstva koja nisu uređena Zakonom, Uredbom
o načelima za unutarnje ustrojstvo i o radnom vremenu tijela državne uprave
i ovom Uredbom, uredit će se Pravilnikom o unutarnjem redu Ministarstva.

Pravilnikom iz stavka 1. ovoga članka utvrdit će se broj potrebnih državnih
službenika i namještenika s naznakom njihovih temeljnih poslova i zadaća,
stručnih uvjeta potrebnih za njihovo obavljanje, njihove ovlasti i odgovornosti,
te druga pitanja važna za rad Ministarstva.

Ministar će u roku od 30 dana od dana stupanja na snagu ove Uredbe donijeti
Pravilnik o unutarnjem redu Ministarstva.

Članak 45.

Ova Uredba stupa na snagu osmog dana od dana objave u "Narodnim novinama".

Klasa: 023-03/97-02/14
Urbroj: 5030109-99-1
Zagreb, 28. siječnja 1999.

Predsjednik
**mr. Zlatko Mateša,** v. r.

Uredba, NN 12/1999-278